Кӧк-бӧрӱчилер Кӱр-Кечӱде маргышкан - altaicholmon\nКӧк-бӧрӱчилер Кӱр-Кечӱде маргышкан\nӦткӧн амыраар кӱндерде Кӱпчеген јурттаҥ ыраак јокто Кӱр-Кечӱ ӧзӧктӧ Кӧк-Бӧрӱ аайынча Оҥдой аймактыҥ маргаандары ӧткӧн.\nБеш команда эки кӱнге улай маргышкан: спорттыҥ бу бӱдӱминде јарлу «Jоло», былтырдаҥ бери ойноп баштаган «Шашыкман», узак ӧйдиҥ бажынаҥ такып јалаҥга чыккан «Оҥдой» ло «Каракол» командалар. Оҥдойдыҥ ла Караколдыҥ командаларын бу јурт јеезелердиҥ јаандары Эзендей Тепуков ло Чедирген Тарбанаев башкарган деп айдар керек.\nМаргаандарды тӧзӧп ӧткӱрген улустыҥ темдектегениле, анда бастыра 65 спортчы турушкан.\nБу маргаандарды Оҥдой аймактыҥ администрациязыныҥ јӧмӧлтӧзиле Кӱпчегенниҥ јурт јеезези ӧткӱрген. Спорттыҥ бу бӱдӱми аайынча маргаандар ӧдӧрдӧ, спонсорлык болуш јетирип турган улус бу да учуралда јӧмӧлтӧзин јетирген.\nКӧрӧӧчилердиҥ ле туружаачылардыҥ шӱӱлтезиле, маргаандардыҥ ачылтазы кӧдӱриҥилӱ ле јараш ӧткӧн. Анда бӱткӱл аймактыҥ албаты ӧмӧликтериниҥ 100-теҥ кӧп туружаачызы јаҥар кожоҥ чӧйип, ойындар јакшы ӧтсин деп алкаган.\nМаргаандар башталар алдында, бу ок аймактыҥ јарлу кижизи, РФ-тыҥ нерелӱ артизи, Кӧк-Бӧрӱле ӧткӧн маргаандардыҥ јаантайынгы комментаторы болгон ло бир канча ӧй кайра ак-јарыктаҥ јӱре берген Валерий Киндиковтыҥ ады-јолы адалган. Быјылгы маргаандардыҥ комментаторлоры Андрей Кучинов ло Ратмир Танытпасов болгон.\nJут-јулакай кӱндер де турган болзо, спортчылар јаркынду ла јараш ойындар кӧргӱскен. Ӧткӧн јылда чылап, эчкиниҥ ордына кумакла толтырылган макет тузаланылган. Мынызын кӧрӧӧчилер де, ойынчылар да тыҥ јаратпай турганын темдектеер керек. Маргаандарды тӧзӧп ӧткӱргендердиҥ айтканыла, макеттиҥ бескези 28 килограммга једет, байа эчкиниҥ бескезине тӱҥейлеш.\nТартыжулар круговой система аайынча ӧткӧн. Текши турулталар кӧрӱлген соҥында, баштапкы јерге «Jоло», экинчи јерге «Каракол» ло ӱчинчи јерге «Кӱпчеген» командалар чыккан.\n«Эҥ артык табараачы» деп, Jолодоҥ Анатолий Покошев ададарда, «Эҥ артык корулаачы» деп, «Шашыкман» командадаҥ Аргымак Тенгереков адаткан.\nКӧк-Бӧрӱле аймак кеминде ээчиде маргаандар кичӱ изӱ айдыҥ 16-17 кӱндеринде Шашыкманда ӧдӧр. Бу ок кӱндерде аймактыҥ спортчыларыныҥ спартакиадазы ӧдӧри темдектелет.\nОл маргаандардыҥ турулталары аайынча Кӧк-Бӧрӱле аймактаҥ быјылгы Эл Ойында канча команда туружары јарталар.